Լոկ Ճանապարհագրութիւն մը չէ Կրոսմանի գրածները։ Հայաստան երկիր ոտք դնելով իր ծանօթացած անձերով, գիւղերու եւ քաղաքներու գեղակերտութեամբ, ճարտարապետութիւնով, յուշարձաններով, յատկապէս Ստալինի հսկայ քանդակով, իր դիտած բոլոր կերպարներով հայոց խորհրդային վարչակարգի, մանաւանդ Ստալինի հետ յարաբերութիւնը բացայայտել կը ջանայ։ Հայոց պատմութիւնը խորապէս ուսումնասիրելով եւ իմացածներն ալ համայնավար, բայց իշխանութեան հանդէպ վերապահութիւններ ունեցող արձակագիրի մը դիտանկիւնով կը փոխանցէ էջերուն։ Ուրեմն կրնանք ըսել, թէ Հայաստանի հայ ինքնութեան եւ պատմութեան մասին հզօր գրականութիւն մը կայ մեր առջեւ։ Եւ ոչ միայն այդքան, հեղինակին համար Հայաստանի աշխարհագրութիւնն ալ կարեւոր է իբրեւ հայու ճակատագիրը բնորոշող վայր։